瑶娥曲
作者：趙汝鐩
朝代：宋

paragraphs: 一二三四月如眉，積累如梳截半規。
玉斧晝夜修不徹，修成團鏡當空垂。
十眉有樣列象几，梳裁春冰鏡涵水。
瑶娥睡起拂菱花，掃黛插鬢雲繞指。
歛袂亭亭天上妝，環珮隠體璆琳鏘。
驂鸞跨鶴舞仙譜，子登彈璈飛瓊簧。
天風颼飂冷到骨，銀河澎浪濺羅襪。
一輪千古廣寒深，折盡桂花應白髮。